उत्तर प्रदेश के प्रयागराज में 10 जून (शुक्रवार) को हुई हिंसा के एक आरोपी का "अवैध रूप से निर्मित" मकान ढहा दिया गया है। प्राधिकारियों द्वारा की गयी इस कार्रवाई के एक दिन बाद राज्यसभा सदस्य कपिल सिब्बल ने कहा कि कानून के सोने पर ''बुलडोजर की संस्कृति पनपती है।''
कपिल सिब्बल ने ट्वीट किया, ''प्रयागराज : कानून के सोने पर बुलडोजर की संस्कृति पनपती है। देश बदल रहा है।'' हाल में कांग्रेस छोड़ने वाले सिब्बल निर्दलीय उम्मीदवार के तौर पर उत्तर प्रदेश से राज्यसभा में चुने गए हैं। उन्हें समाजवादी पार्टी ने समर्थन दिया है।
प्रयागराज विकास प्राधिकरण (पीडीए) ने प्रयागराज में शुक्रवार को हुई हिंसा के कथित मास्टरमाइंड का मकान भारी पुलिस बल की मौजूदगी में रविवार को गिरा दिया। इससे एक दिन पहले सहारनपुर में दंगों के दो आरोपियों की संपत्तियां ढहाई गयी। सहारनपुर में भी पथराव हुआ था। दरअसल, बीते शुक्रवार को जुमे की नमाज के बाद देश के कई हिस्सों में पैगंबर मोहम्मद पर टिप्पणी के खिलाफ प्रदर्शन और हिंसा की घटनाएं हुई।
Prayagraj :— Kapil Sibal (@KapilSibal) June 13, 2022
The culture of bulldozing thrives
while
the law SLEEPS
Desh badal raha hai
नूपुर शर्मा ने पिछले दिनों एक टीवी डिबेट के दौरान पैगंबर मोहम्मद पर बयान दिया था, जिसको लेकर विवाद शुरू हो गया। नूपुर के इस बयान पर अरब देशों ने भी कड़ी आपत्ति जताई। जिसके बाद बीजेपी ने उन्हें पार्टी से निलंबित कर दिया। बावजूद इसके देश में विरोध प्रदर्शन रुकने का नाम नहीं ले रहा।